tartuNLP/wikipedia-smugri-20251201 huggingface dataset:
Kurihara

Kurihara () on Japanin kaupunki Honshūn saarella Tōhokun alueella Miyagin prefektuurissa. Se sijaitsee sisämaassa prefektuurin pohjoisosassa. Kaupunki käsittää alueita Senbokun tasangolta ja Kurikomavuoren ympäristöstä. Pohjoisessa se rajautuu Akitan ja Iwaten prefektuureihin. Kuriharassa on 66 032 asukasta (lokakuussa 2020) ja sen pinta-ala on 804,97 neliökilometriä.
Kurihara on kaupunkina suhteellisen nuori: se perustettiin vuonna 2005 liittämällä yhteen Ichihasaman, Kannarin, Kurikoman, Seminen, Shiwahimen, Takashimizun, Tsukidaten, Uguisuzawan ja Wakayanagin maaseutukaupungit sekä Hanayaman kyläkunta. Kaupungin keskusta sijaitsee Tsukidatessa. Useiden muiden nykyisen kaupungin alueella sijaitsevien paikkakuntien tavoin se kehittyi historiallisesti Ōshū-kaidō-tiereitin postiasemana ("shukuba"). Merkittäviä elinkeinoja ovat riisin ja vihannesten viljely sekä karjatalous. Tsukidatessa on myös teollisuutta.
Kurikomavuoren ympäristö kuuluu Kurikoman puolikansallispuistoon. Kuriharaa palvelee JR Higashi-Nihonin suurnopeusjunayhteys Tōhoku Shinkansen.
Barcelona Santsin rautatieasema

Barcelona Santsin rautatieasema () on Barcelonan kaupungin päärautatieasema ja Katalonian raideliikenteen tärkeä solmukohta. Asemaa ylläpitää Espanjan valtiollinen rautatieyhtiö Renfe, joka liikennöi asemalta sekä Rodalies-lähijunia että kaukojunia. Yksi tärkeimmistä yhteyksistä on AVE-suurnopeusjuna Madridiin. Rautatieasema on yhdistetty myös Barcelonan metron linjoihin 3 ja 5. Metrojärjestelmässä asemaa merkitään sen katalaaninkielisellä nimellä Sants Estació. Kokonaisuuteen kuuluu myös linja-autoasema, eli kyseessä on matkakeskus.
Santsin asema rakennettiin nykyisessä asussaan 1970-luvulla ja se on pikkuhiljaa syrjäyttänyt Estació de Françan kaupungin tärkeimpänä asemana. Aseman kaikki laiturit sijaitsevat maan alla. Lippuhallit puolestaan sijaitsevat maanpäällisessä osassa. Rakennuksen ylemmissä kerroksissa toimii neljän tähden hotelli Hotel Barceló Sants.
Sichuaninuunilintu

Sichuaninuunilintu ("Abornis yunnanensis") on Kiinassa elävä varpuslintu.
Esiintyminen.
Sichuaninuunilinnun esiintymisalue rajoittuu Keski- ja Koillis-Kiinaan ja sen elinympäristön ala on 100 000–1 000 000 neliökilometriä. Laji kuvailtiin tieteelle 1992, aikaisemmin sitä pidettiin hippiäisuunilinnun alalajina.
The Cleveland Show

The Cleveland Show on yhdysvaltalainen animaatiosarja. Sarjassa esiintyy Family Guysta tuttu Cleveland Brown.
Sarja alkaa sillä, kun Cleveland kyllästyy lopullisesti kavereihinsa ja elämäänsä Quahogissa ja lähtee Kaliforniaan poikansa Cleveland juniorin kanssa. Matkalla hän pistäytyy Stoolbendissä, vanhassa kotikaupungissaan moikkaamaan vanhaa ihastustaan Donna Tubbsia. Oltuaan hetken Stoolbendissä, Cleveland huomaa, että Donnan mies on jättänyt hänet, ja hän hoitaa yksin nyt lapsiaan. Cleveland jääkin Stoolbendiin ja menee naimisiin Donnan kanssa. Sarjassa seurataan Clevelandin perheen kommelluksia Stoolbendissä, nyt kun hän ei ole enää Family Guyssa.
Sarja lopetettiin, kun Cleveland palasi Quahogiin. Sarjaa esitettiin Suomessa C More Maxilla sekä Subilla. Vuonna 2018 kesäkuussa Viaplay alkoi esittää kaikkia kausia.
Hahmot.
Sarjassa esiintyy myös cameo-rooleissa eri Family Guy -hahmoja ja joskus jopa tämän sarjan hahmot esiintyvät Family Guyssa cameo-rooleissa. Näitä ovat muun muassa:
Natori

Natori () on Japanin kaupunki Honshūn saarella Tōhokun alueella Miyagin prefektuurissa. Se sijaitsee Tyynenmeren rannikolla prefektuurin keskiosassa Sendain eteläpuolella. Kaupunki on rakentunut Natorijoen alajuoksun viljavalle rannikkotasangolle. Lännessä kaupunki ulottuu vuoristoalueille. Natorissa on 79 576 asukasta (lokakuussa 2020) ja sen pinta-ala on 98,18 neliökilometriä.
Kaupungin nimi lienee peräisin ainun kielen sanasta "nutatori", joka merkitsee kosteikkoa. Natorin maaseutukaupunki perustettiin suuren kuntaliitoksen yhteydessä vuonna 1955, ja kaupunkioikeudet se sai vuonna 1958. Nykyiseen kaupunkiin kuuluva Masuda kehittyi historiallisesti yhtenä Ōshū-kaidō-tiereitin postiasemista ("shukuba"). Natori on kasvanut voimakkaasti yhtenä Sendain esikaupungeista. Sinne on sijoittunut elektroniikka- ja hienomekaanista teollisuutta, terästeollisuutta ja oluen valmistusta. Kaupungin rannikkoseudut kärsivät suuria vahinkoja vuoden 2011 Tōhokun maanjäristyksessä ja tsunamissa, kun 954 ihmistä sai surmansa ja 2 801 asuinrakennusta tuhoutui kokonaan.
Natorin rakennettuun kulttuuriperintöön kuuluvat muun muassa Raijin’yaman kofun-hautakumpu, joka on Tōhokun alueen suurin hautakumpu, sekä Kumano Nachi-jinjan ja Saeno-jinjan šintolaiset pyhäköt. Natoria palvelevat JR Higashi-Nihonin Tōhoku-päälinja ja Sendai-kūkō tetsudōn Sendain lentoasemalinja. Sendain lentoasema sijaitsee osittain kaupungin alueella.
The R.E.D. Album

The R.E.D. Album on rap-artisti Gamen neljäs studioalbumi, joka julkaistiin Yhdysvalloissa 23. elokuussa 2011. Albumi julkaistiin nimellä "Game", eikä "The Game", niin kuin aikaisemmat.
Albumi debytoi Yhdysvalloissa Billboard 200 -listan ykkösenä myyden 98 000 kappaletta ensimmäisellä viikollaan.
Singlet.
Albumin ensimmäinen single "Red Nation" julkaistiin 12. huhtikuuta 2011. Singlen on tuottanut tuottajakaksikko Cool &amp; Dre ja sen kertosäkeellä laulaa Lil Wayne. "Red Nation" sijoittui Billboard Hot 100 -listan 63. sijalle. Kappale sisältää samplen saksalaisen Zombie Nationin kappaleesta "Kernkraft 400".
Albumin toinen single "Pot of Gold" julkaistiin 28. kesäkuuta 2011. Kappaleella vierailee laulaja Chris Brown ja sen tuotannosta vastaa "The Futuristics". Single saavutti Yhdysvalloissa Bubbling Under Hot 100 Singles -listan ykkössijan.
Game ilmoitti myös, että albumiin tulee vielä kolmas single : Martians Vs. Goblins
Fakhreddine Galbi

Fakhreddine Galbi (s. 14. elokuuta 1984 Korba, Tunisia) on tunisialainen jalkapalloilija, pelipaikaltaan hyökkääjä. Hän edustaa Tunisian pääsarjassa pelaavaa CS Sfaxienia.
Ura.
Galbi aloitti uransa kotikaupunkinsa joukkueen CS Korban riveissä vuonna 2004, josta hän siirtyi kahden kauden jälkeen US Monastiriin vuonna 2006. Galbi siirtyi lopulta Sveitsin pääsarjassa pelaavaan liechtensteinilaisseuraan vuonna 2008. Hän allekirjoitti alun perin sopimuksen vuoteen 2010 asti, mutta jätti seuran ensimmäisen kauden jälkeen. Elokuussa 2009 Galbi siirtyi takaisin kotimaahansa Tunisiaan Stade Tunisienin joukkueeseen.
30. heinäkuuta 2010 Galbi siirtyi vuoden jälkeen CS Sfaxieniin.
Trill OG

Trill OG (lausutaan kuten sana "trilogy") on rap-artisti Bun B:n kolmas sooloalbumi, joka julkaistiin 3. elokuuta 2010 Rap-a-Lot Recordsin kautta. DJ Michael "5000" Watts on tehnyt albumista Chopped and Screwed -version.
Listasijoitus.
Albumi sijoittui ilmestymisviikollaan Yhdysvaltain Billboard 200 -listan 4. sijalle 39,838 kappaleen viikkomyynnillään. Seuraavalla viikolla albumi putosi sijalle 20 myytyään 16,100 kappaletta. Kolmannella viikolla albumi putosi 17 sijaa alaspäin eli sijalle 37 ja sitä myytiin kolmannella viikolla 10,400 kappaletta.
Viktor Patsajev

Viktor Ivanovitš Patsajev (; 19. kesäkuuta 1933 Aqtöbe – 30. kesäkuuta 1971 avaruudessa) oli neuvostoliittolainen kosmonautti.
Hän lensi Sojuz 11 -avaruusaluksella, joka telakoitui Saljut 1 -avaruusaseman kanssa. Lento kesti 23 vuorokautta, 18 tuntia ja 21 minuuttia. Sojuz-aluksen paluu maahan oli normaali, mutta aluksen koko miehistö oli kuollut hapen puutteeseen aluksen jonkin venttiilin auetessa ilmeisesti pyroteknisten laitteiden iskukuormien vuoksi.
Patsajevin uurna on haudattu Kremlin muuriin.
Penguin

Penguin on norjalainen Kongsberg Defence &amp; Aerospacen valmistama meritorjuntaohjus. Yhdysvalloissa sille on annettu nimi AGM-119 ("Air-to-ground missile 119"). Palveluskäyttöön se otettiin vuonna 1972, ja on sen jälkeen käynyt läpi useita päivityksiä. Penguin on lyhyen- ja keskimatkan passiivisella infrapunahakupäällä varustettu risteilyohjus. Se oli ensimmäinen länsimainen infrapunahakuinen meritorjuntaohjus, muiden ollessa tuolloin aktiivisella tutkalla hakeutuvia. Ohjus lentää kohteeseensa lähellä merenpintaa alle äänennopeuden.
Ohjuksen rakettimoottori on kiinteäpolttoaineinen, lentäessään se tekee satunnaisia harhautusliikkeitä ja hakeutuu lopulta vihollisaluksen kylkeen lähelle vesirajaa. Ohjuksen 120 kilogramman taistelulataus tunkeutuu vihollisaluksen sisään viivästetyn sytyttimen ansiosta ja räjähtää siellä. Penguin voidaan laukaista pinta-aluksesta tai esimerkiksi F-16 hävittäjäkoneesta. Penguin on sertifioitu käytettäväksi myös muutamassa sotilashelikopterissa.
Martti Lintunen

Martti Yrjö Lintunen (s. 5. marraskuuta 1945 Helsinki) on suomalainen valokuvaaja, kirjailija ja toimittaja. Hän on työskennellyt valokuvaajana vuodesta 1962 ja kirjoittajana vuodesta 1968.
Ura.
Lintunen on valokuvaaja neljännessä polvessa. Hänen isänsä oli valokuvaaja Yrjö Lintunen. Lintunen työskenteli lehtikuvaajana "Kansan Uutisissa" vuosina 1962–1968 ja 1974–1988. Hän oli myös viisi vuotta "Kauppalehden" freelancer-kuvaajana Aasiassa.
Vuosina 1971–1974 Lintunen oli Lahden Taideteollisen oppilaitoksen valokuvauksen osaston johtaja ja 1984–1990 Taideteollisen korkeakoulun sivutoiminen valokuvauksen täydennyskoulutussuunnittelija. Vuodesta 1988 lähtien hän on työskennellyt vapaana valokuvaajana ja kirjoittajana. Lintunen on saanut Vuoden lehtikuvaajan palkinnon vuosina 1985 ja 1998. Vuonna 2008 hän sai Suomen tietokirjailijat ry:n myöntämän Tietopöllö-palkinnon, joka on Suomen arvostetuin lastenkirjallisuuden palkinto.
Teokset.
Kirjoja valokuvauksesta.
Toimittanut, osin kääntänyt tai tuottanut:
Drumsö Svenska Samskola

Drumsö Svenska Samskola eli DSS on yksityiskoulu, jonka Drumsö Svenska Skolförening perusti 1957. Koulu sai ylioppilastutkinto-oikeudet vuonna 1961. Koulu siirtyi vuonna 1977 Espoon kaupungin omistukseen.
Koulu toimi alkuaikoina viisiluokkaisena. Vuonna 1962 koulu sai laajentumisluvan 8-luokkaiseksi. Koulun oppilaat tulivat etupäässä Lauttasaaresta ja Espoosta. Vuonna 1975 koulu fuusioitui Esbo svenska mellanskolanin kanssa, ja näin muodostui Mattlidens skola och gymnasium, joka oli Espoon kaupungin ylläpitämä yksityinen oppikoulu. Toiminta yksityisenä kouluna päättyi kun DSS valtiollistettiin vuonna 1977.
Koulurakennukset.
Koulu toimi aluksi Smedjevikenin kansakoulussa, Lauttasaaren VPK:n talossa sekä S:t Jakobin kirkon seurakuntatalossa. Syksyllä 1960 koulu muutti arkkitehti Erik Kråkströmin suunnittelemaan rakennukseen Haahkatiellä, lisärakennus valmistui 1962. Koulutalo myytiin ruotsinkieliselle kauppaoppilaitokselle, kun koulu muutti Espooseen uusiin tiloihin.
Helen Gurley Brown

Helen Gurley Brown (18. helmikuuta 1922 Green Forest, Arkansas, Yhdysvallat – 13. elokuuta 2012 New York) oli yhdysvaltalainen päätoimittaja, kirjailija, kustantaja ja liikenainen. Hän toimi 32 vuotta "Cosmopolitan"-lehden vastaavana päätoimittajana.
Brownin aikana Cosmopolitanin levikki nousi 800 000 kappaleesta kolmeen miljoonaan.
Fanny Friman

Fanny Friman, myöhemmin Sariola (29. marraskuuta 1860 Haapavesi – 31. maaliskuuta 1886 Oulu) oli suomalainen runoilija. 
Sariola suomensi kaksi kertomuskokoelmaa "Auringonsäteen kertomuksia" 1 ja 2. Lisäksi hän on kirjoittanut ja suomentanut sanomalehdissä julkaistuja runoja. Hänen suomentamansa J. L. Runebergin runo "Ensi lemmelle" ilmestyi Oulun Viikko-Sanomissa 12.10.1878.
Fanny Friman avioitui Henrik Emil Sarlinin (Sariola) kanssa 22. tammikuuta 1885, ja heille syntyi poika Heikki Viktor 2. maaliskuuta 1886. Fanny Sariola kuoli saman kuun lopussa, poika vajaa kuukausi myöhemmin.
Texmex (musiikki)

Texmex tai tejano on musiikkiperinne, joka syntyi Yhdysvaltojen eteläosissa, Texasin ja Meksikon rajaseuduilla. Sen soitinvalikoimaan kuuluvat tunnusomaisesti harmonikka, kitara ja basso.
Historia.
Texmex-musiikin juuret ovat 1800-luvun Saksassa, jossa diatoninen harmonikka kehittyi. Vuoden 1890 tienoilla saksalaisia muutti Texasiin maatöihin ja pohjois-Meksikon rautatietyömaille vieden harmonikkoja mukanaan. Tauoilla työmiehet soittelivat valsseja ja polkkia, joita paikalliset meksikolais-amerikkalaiset eli chicanot kuuntelivat. Vähitellen harmonikkoja alettiin tehdä paikallisin voimin. Masurkoista alkoi kehittyä ”corridoja”, lauluja rakkaudesta ja vihasta. Harmonikkaa käyttävä tanssimusiikki alkoi kehittyä Texasin laaksosta aina Nuevo Laredoon.
1900-luvun alkuvuosikymmenillä chicano-melodiat alkoivat levitä Laredon, Tamaulipasin, Coahuilan ja Monterreyn seuduille. Näihin aikoihin meksikolaiset ja meksikolais-amerikkalaiset olivat jo antaneet oman leimansa musiikkiin ja muun muassa redobaa käytettiin runsaasti rytmisoittimena.
1930-luvulla Narciso Martinez alkoi kirjoittaa sanoja rodeoissa, saluunoissa ja cantinoissa soitettuun tanssimusiikkiin. Hän myös toi musiikkiin ”syvän basson” eli leveäkaulaisen kitaran, jolla pystyi soittamaan kuusi sointuparia. Vuonna 1935 Santiago Jiménez levytti ensimmäisenä polkkia, ”corridoja”, ”rancheraseja” ja ”guapangoja” espanjaksi. Hänen levytyksistään on perua nykyjäänkin paljon kuultu ”San Antonion” äänimaailma.
Santiagon poika Leonardo ”Flaco” Jiménez kulki isänsä mukana tämän esiintymisissä. Myöhemmin hänestä tuli alueen ”harmonikkakuningas”. Flaco yhdisti texmex-soundin yhdysvaltalaiseen bluesiin, countryyn, rockiin ja jazz-musiikkiin ja hänen myötään texmex-musiikki alkoi saavuttaa kansainvälistä huomiota ja levitä ympäri maailman. Hän esiintyi myös useiden kansainvälisten tähtien, kuten Ry Cooderin, Rolling Stonesin, Linda Ronstadtin, Peter Rowenin, Santanan, Bob Dylanin ja Dwight Yoakamin kanssa.
1970-luvulla Los Lobos alkoi esiintyä ja voitti lopulta musiikillaan Grammyn, jota seurasivat elokuvat "La Bamba" ja "Mambo Kings". Alan suuria nimiä oli myös Steve Jordan.
Vuosikertaa 1972

Vuosikertaa 1972 on Lea Lavenin toinen albumi. Se julkaistiin vuonna 1972.
Tagajō

Tagajō () on Japanin kaupunki Honshūn saarella Tōhokun alueella Miyagin prefektuurissa. Se sijaitsee Tyynenmeren rannikolla prefektuurin keskiosassa Sendain ja Shiogaman välissä. Kaupungin läpi virtaa Sunaoshijoki. Tagajōssa on 62 378 asukasta (lokakuussa 2020) ja sen pinta-ala on 19,69 neliökilometriä.
Tagajōn historia on pitkä: siellä sijainnut Tagan linna ("Taga-jō") perustettiin jo 700-luvun alkupuolella, ja myöhemmin Nara-kaudella sinne rakennettiin myös koko Mutsun provinssin hallinnollinen keskus ("kokufu"). Kaupungissa on säilynyt monia muitakin historiallisia jäänteitä, kuten Tagajōn steela, yksi maan vanhimmista. 1900- ja 2000-luvuilla Tagajō on kasvanut Sendain esikaupunkina. Kaupunkioikeudet Tagajō sai vuonna 1971. Sinne on sijoittunut esimerkiksi teräs-, kone- ja elintarviketeollisuutta. Jäljellä olevilla maaseutualueilla viljellään riisiä, vihanneksia ja koristekukkia. Vuonna 2011 Tōhokun maanjäristys ja tsunami vahingoittivat kaupunkia pahoin, kun 219 ihmistä sai surmansa ja 1 746 asuinrakennusta tuhoutui kokonaan.
Tagajōssa toimii Tōhokun historiallinen museo. Kaupunkia palvelevat JR Higashi-Nihonin Tōhoku-päälinja ja Senseki-linja.
Niin

Niin on suomalaisen iskelmälaulaja Lea Lavenin kolmas, vuonna 1974 julkaistu studioalbumi. Levy koostuu pelkästään ulkomaisista käännöskappaleista eikä sillä ole yhtään suomalaista sävellystä. Kappaleiden alkuperäisinä esittäjinä ovat olleet muun muassa David Bowie, Carpenters, Diana Ross ja Wings. Suurimman osan albumin kappaleista on kääntänyt Chrisse Johansson, joka toimi myös levyn tuottajana.
Albumin tunnetuimpia kappaleita ovat samalla singlellä julkaistut ”Tumma nainen” ja nimikappale ”Niin”, joista jälkimmäinen oli yksi ilmestymisvuotensa suurimmista hittikappaleista. Itse albumi oli Lavenin ensimmäinen, joka nousi Suomen albumilistalle.
Kappalemateriaali.
Levyn avausraita ”Ja silti jään” on käännös italialaislaulaja Minan pop-kappaleesta ”E poi…”. Irina Milan levytti kappaleen samana vuonna julkaistulle albumilleen "Milankolia". ”Niin paljon” muistetaan parhaiten yhdysvaltalais-duo Carpenterien esittämänä nimellä ”We’ve Only Just Begun”. Johansson käänsi brittiläislaulaja Paul Da Vincin kappaleen ”Your Baby Ain’t Your Baby Anymore” suomeksi nimellä ”Menneet ovat menneitä”. ”Tumma nainen” puolestaan on käännös yhdysvaltalaislaulaja Cherin hittikappaleesta ”Dark Lady”, joka kertoo ennustajasta. Laven levytti kappaleen uudestaan Markku Johanssonin sovittamana albumilleen "Rakkaus" vuonna 1986. Myös Ami Aspelund levytti kappaleesta oman version samana vuonna julkaistulle esikoisalbumilleen "Ami". Diana Rossin tulkitsema ”Last Time I Saw Him” suomennettiin Johanssonin toimesta nimellä ”Jää vielä aamuun”. A-puolen päättää Carpenters-yhtyeen tunnetuimpiin kappaleisiin lukeutuva ”Yesterday Once More”, joka levytettiin vuonna 1973 Katri Helenan albumille "Kun kohdattiin" Heikki Harman eli Hectorin suomentamana. ”Tumman naisen” tavoin kappale sisältyi myös Ami Aspelundin Ami-albumille.
B-puolen avaa levyn nimikappale ”Niin”, joka on käännös italialaislaulaja Gigliola Cinquettin kappaleesta ”Sì”. Cinquetti osallistui kappaleella vuoden 1974 Eurovision laulukilpailuun häviten kuudella pisteellä Abban ”Waterloolle”. Myös Fredi levytti kappaleen samana vuonna albumilleen "Avaa sydämesi mulle". ”Tämän ajan hylkään” on käännös James Taylorin kappaleesta ”Night Owl”. Vexi Salmi käänsi David Bowien kappaleen ”The Man Who Sold the World”, joka julkaistiin Bowien samannimisellä albumilla vuonna 1970. Laven teki vuonna 1974 singlen Taifuuni-yhtyeen kanssa, jolle sisältyi kappaleet ”King Kong” ja ”Mennään viidakkoon”. ”King Kong” -kappaleen tulkitsi alun perin irlantilaisyhtye Lily &amp; Chips. ”Mennään viidakkoon” puolestaan on käännös Paul McCartneyn Wings-yhtyeen kappaleesta ”Mrs. Vanderbilt”, joka julkaistiin yhtyeen kolmannella studioalbumilla "Band on the Run" vuonna 1973. Levyn toisiksi viimeinen kappale ”Supertähti” tuli tunnetuksi Carpenterien esittämänä nimellä ”Superstar”.
Chanson Laven

Chanson Laven on suomalaislaulaja Lea Lavenin kuudes, vuonna 1977 julkaistu studioalbumi.
Kappaleet.
Lähteet:
Tekijät.
Muusikoita.
Lähteet:
Lähde:
Se jokin

Se jokin on suomalaisen iskelmälaulaja Lea Lavenin loppuvuodesta 1970 julkaistu debyyttialbumi. Laven hän oli aloittanut musiikkiuransa jo 1960-luvun lopussa.
Levyn kaikki esitykset ovat käännöskappaleita, joihin Chrisse Johansson suomennokset. Levystä tuli hyvin iskelmällinen EMIn Suomen osaston johtajan Reino Bäckmanin toiveesta. Kaikki levyn kappaleet eivät kuitenkaan ole aivan puhdasta iskelmää. Esimerkiksi A-puolen päättävä ”Hamppu-aave” on hyvin psykedeelinen kappale, joka tuli tunnetuksi alun perin vuonna 1967 Mike Shapiron levyttämänä instrumentaalikappaleena ”Spooky”. Laven on muistellut, että kappaleen laittamista levylle jouduttiin miettimään pitkään. Hänen mukaan albumi koostui pitkälti oman tien etsinnästä, mutta hänen mukaan levyllä on myös hienoja kappaleita.
Bai Xue

Bai Xue (, s. 13. joulukuuta 1988 Heilongjiang, Kiina) on kiinalainen kestävyysjuoksija.
Bai voitti 5 000 ja 10 000 metrin matkat vuonna 2005 Aasian-mestaruuskisoissa ja oli neljäs 5 000 metrillä vuoden 2006 nuorten maailmanmestaruuskisoissa. Hän oli 10 000 metrillä 21. Pekingin olympialaisissa 2008. Bai voitti maratonin maailmanmestaruuden Berliinissä 2009.
Lähde: IAAF
Piaggio Typhoon

Piaggio Typhoon 50 2-T on italialaisen Piaggio &amp; C. SpA:n valmistama moposkootteri. Skootterissa on yksisylinterinen kaksitahtimoottori, jonka iskutilavuus on 49,4 cm³. Moottorin antama huipputeho on 4,4 hv (6500 kierrosta) ja vääntö 4,7 Nm (6250 kierrosta).
Jorma Eloranta

Jorma Olavi Eloranta (s. 1. helmikuuta 1951 Helsinki) on vuorineuvos ja hallitusammattilainen, jolla on kokemusta useiden suomalaisten yritysten ja pörssiyhtiöiden johtamisesta työskenneltyään aikaisemmin toimitusjohtajana ja sittemmin luottamustehtävissä hallituksen jäsenenä ja hallituksen puheenjohtajana.
Hän on toiminut hallituksen puheenjohtajana mm. seuraavissa yhtiöissä: Suominen (2011–2017), Neste (2012–2018), Stora Enso (2017–) ja Uponor (2014–2018) sekä hallintoneuvoston puheenjohtajana Gasumissa (2008–2014). Lisäksi Eloranta on Cargotecin hallituksen jäsen (2013–) ja toiminut aikaisemmin myös Tekniikan Edistämissäätiön hallituksen puheenjohtajana 2012–2014 sekä Directors' Institute Finland - Hallitusammattilaiset ry:n hallituksen puheenjohtajana 2013–2016.
Aikaisemmin Eloranta työskenteli Metso Oyj:n toimitusjohtajana vuosina 2004–2011. Ennen Metsoa hän työskenteli työurallaan toimitusjohtajana Oy Travela Ab:ssa, Painokytkentä Oy:ssa, Kopiopalvelu Oy:ssa, Oy Hanke-Palsbo Ab:ssa, Finvest Oy:ssa, Patria Industries Oyj:ssa ja Kvaerner Masa-Yards Oy:ssa sekä varatoimitusjohtajana Pöyry Oyj:ssa.
Eloranta on valmistunut diplomi-insinööriksi Teknillisestä korkeakoulusta. Opiskeluaikanaan hän oli aktiivisesti mukana eri järjestöissä toimien muun muassa Teknillisen korkeakoulun ylioppilaskunnan sekä Suomen Ylioppilaskuntien Liiton pääsihteerinä. Ensimmäisen toimitusjohtajan tehtävänsä hän sai 26-vuotiaana aloittaessaan matkatoimisto Travelan johdossa. Eloranta jatkaa opiskeluaikojensa aktiivisuutta toimimalla nykyäänkin aktiivisesti Tuotantotalouden kilta Prodeko ry:n hyväksi Prodekon Neuvottelukunnassa, ja on ollut mukana Aalto-yliopiston varainhankintakampanjassa.
Eloranta palkittiin työstään Nesteen hallituksen puheenjohtajana Pörssisäätiön Chair of the Year 2016 -palkinnolla.
Porla

Porla on Lohjan kaupungin Myllylammen kaupunginosassa sijaitseva alue, jolla on biologi Hugo Laguksen perustama Porlan kalanviljelylaitos, joka oli aktiivisessa toiminnassa vuodesta 1916 vuoteen 1995, ja pienimuotoista kalan- ja ravunviljelyä on ollut senkin jälkeen. Kalanviljelylaitos perustettiin vesijättömaalle, joka muodostui kun Lohjanjärven vedenpintaa oli laskettu 1860-luvulla useita metrejä.
Historia.
Alueella alettiin 1916 raivata lammikkoja, joiden pohjana oli savinen ydin ja reunoina hiekkapenkereet. Lammikoista tehtiin suurikokoisia, jotta kalat oppisivat elämään luonnonoloisessa ympäristössä yksivuotiaiksi muualle istuttamista varten. Alun perin vedensaanti perustui lähteisiin, joiden ehtyessä vedensaantia täydennettiin järvivedellä. Ylimpänä olleen lammen lähellä oli ollut 1600-luvulla mylly. Lähteestä pulppusi minuutissa noin 100 litraa vettä, jonka lämpötila oli 10 celsiusastetta. Lammet pysyivät lähteiden vuoksi sulina talvellakin.
Hugo Lagus lunasti ranta-alueen itselleen ja alueelle muodostettiin 1923 Ab Porla Oy. 1925 Kokemäenjoen Lauttausyhtiöstä (myöhemmin Kokemäenjoen Uittoyhdistys) tuli suurin osakas ja vuodesta 1927 alkaen ainoa osakas. Omistaja vuokrasi 1949 laitoksen Porlan Kalataloussäätiölle, jota vuokrattiin 1978 saakka vuoden sopimuksilla tutkimuskalanviljelylaitokseksi. Lohjan kaupungin omistukseen Porla siirtyi 1981. Riista- ja kalatalouden tutkimuslaitos vuokrasi Porlaa 1978-1995, jonka jälkeen siellä on viljelty pienimuotoisesti kaloja ja rapuja.
Porlan lehto.
Porlan lehto on valtakunnalliseen lehtojensuojeluohjelmaan kuuluva lehtokorpialue, jonka pinta-ala on 1,1 hehtaaria. Se on jäännös Ojamon lähteiköstä. Uhanalaisia lajeja siellä ovat hajasara, lännenhernesara, lehtosinijuuri, mustakonnanmarja, lehtopalsami ja lehtotähtimö. Lisäksi alueella kasvavat purolitukka, kevätlinnunsilmä, suokeltto, lehtovirmajuuri sekä paikoin käenkaali, sinivuokko, kevätlinnunherne sekä vuohenputki. Keväisin alueella on runsaasti sinivuokkoja ja valkovuokkoja.
Abdullah Abdullah

Abdullah Abdullah (s. 5. syyskuuta 1960 Kabul) on afganistanilainen poliitikko, maan entinen ulkoministeri ja presidenttiehdokas vuosien 2009 ja 2014 vaaleissa. Vuodesta 2014 hän on toiminut Afganistanin pääministerinä.
Elämäkerta.
Abdullah syntyi Kabulissa. Hänen isänsä on pataani ja äitinsä tadžikki. Hänen isänsä Ghullam Muhayuddin Khan oli korkeassa asemassa Kandaharissa, jossa myös Abdullah vietti osan lapsuuttaan. Viimein perhe asettui Kabuliin, kun kuningas Mohammed Zahir Shah nimitti isän senaattoriksi.
Abdullah meni opiskelemaan lääketiedettä ja valmistui Kabulin yliopistolta lääketieteen lisensiaatiksi 1983. Vuonna 1985 hän muutti maasta Peshawarin Pakistaniin, jossa jatkoi ammattinsa harjoittamista Afganistanin pakolaisten parissa.
Abdullah toimi myös Panjshirin vastarinta rintaman terveysosaston johdossa ja hänestä tuli Ahmad Shah Massoudin läheinen kumppani.
Vuonna 1995 Abdullah nimettiin Afganistanin islamilaisen valtion puhemieheksi. Talibanin valloitettua Kabulin Abdullah toimi Pohjoisen liiton varaulkoministerinä syyskuusta 1997. Bonnin konferenssin jälkeen hänet nimitettiin ulkoministeriksi joulukuussa 2001. Hän piti asemansa myös vuoden 2002 Loya jirgan ja vuoden 2004 presidentinvaalien jälkeen. Hänet erotettiin hallituksesta 2006.
Abdullah Abdullah tuli toiseksi Afganistanin vuoden 2009 presidentinvaalien ensimmäisellä kierroksella. Vaalit olivat laajalti vilpilliset ja istuvan presidentin Hamid Karzain äänistä noin kolmannes mitätöitiin. Vaaleissa oli tarkoitus järjestää toinen kierros jonkinlaisen legitimiteetin saavuttamiseksi. Abdullah Abdullah vetäytyi kuitenkin kokonaan toiselta kierrokselta, jolloin keskusvaalilautakunta julisti Karzain voittaneen.
Vuoden 2014 presidentinvaalissa Abdullahin vastaehdokkaana oli Ashraf Ghani. Alustavan ääntenlaskun mukaan Ghani sai äänten enemmistön toisella kierroksella. Toiseksi tullut Abdullah epäili vaalivilppiä. Neuvottelujen jälkeen ehdokkaat allekirjoittivat vallanjakosopimuksen 21. syyskuuta 2014, jonka mukaan Ghani nousi presidentiksi ja Abdullahista tuli pääministeri.
Heavy Metal (lehti)

Heavy Metal on yhdysvaltalainen sarjakuvalehti, joka tunnetaan synkkää fantasiaa ja science fictionia erotiikkaan yhdistelevistä sarjakuvista. Lehden perusti Leonard Mogel vuonna 1977. Myöhemmin vuonna 1992 Kevin Eastman osti lehden omistukseensa ja toimii myös lehden toimitusjohtajana. Lehti ilmestyi suomeksi nimellä Kylmä Metalli vuosina 1985–1988. 
Historia.
Leonard Mogel oli Pariisissa esittelemässä National Lampoon -sarjakuvan ranskalaista versiota, kun hän huomasi ranskalaisen sci-fi-fantasia-lehden Métal hurlantin. Lehti oli aloittanut julkaisunsa joulukuussa 1974. Nimi tarkoittaa käännettynä "ulvovaa metallia". Mogel onnistui saamaan lisenssin yhdysvaltalaisversioon ja päätti antaa lehdelle uuden nimen Heavy Metal, jonka julkaisut alkoivat huhtikuussa 1977. Lehdessä julkaistiin myös erinäisiä tarinoita englanniksi käännettynä alkuperäisestä Métal hurlant -lehdestä.
Myöhemmin tammikuussa 1992 Teini-ikäiset mutanttininjakilpikonnat sarjakuvan yhteisluonut Eastman osti lehden omistukseensa. Hän korvasi samalla lehden entisen toimittajan Julie Simmons-Lynchin, joka toimi lehden toimittajana vuodesta 1980 lähtien. Suomalaisista sarjakuvantekijöistä Heavy Metallissa on julkaistu Hannu Kesolan kirjoittamat tarinat "The Last Laugh" (Heavy Metal #274) ja Tuonela (Heavy Metal #299).
Muissa medioissa.
Heavy Metalin sarjakuvien pohjalta on julkaistu muun muassa elokuvia ja videopelejä.
Amerikkalaiset tuohiveneet

Amerikkalaiset tuohiveneet oli Anders Chydeniuksen maisterinväitöskirjan aihe. Chydenius väitteli Turun akatemiassa vuonna 1753. Väitöksen preseksenä eli esimiehenä toimi akatemian talousopin professori Pehr Kalm.
Kalmille "Amerikkalaiset tuohiveneet" oli ensimmäinen hänen johdollaan tehty väitös. Se oli samalla ensimmäisiä julkaisuja, jotka liittyivät hänen Pohjois-Amerikkaan vuosina 1747–1751 tekemäänsä tutkimusmatkaan. Kalmin matkakertomuksen "Resa Til Norra America" ensimmäinen osa ilmestyi muutamaa kuukautta myöhemmin.
Pehr Kalm rakensi (tai rakennutti) tuohiveneitä Turun akatemiassa jo vuonna 1752, jolloin kuningas Aadolf Fredrik sai Turussa vieraillessaan kunnian kokeilla sellaista. Vielä 1758 Kalmin yliopistopuutarhan tiloissa säilytettiin kahta neljän hengen tuohivenettä.
Pohjois-Amerikan intiaanit käyttivät tuohesta valmistettuja kanootteja jo tuhansia vuosia sitten. Tuohikanoottien varhaisvaiheita tunnetaan kuitenkin huonosti, koska esihistoriallisia kanootteja ei ole säilynyt. Lisäksi ensimmäiset eurooppalaiset kirjasivat vain ylimalkaisia havaintoja; ensimmäiset kanoottien rakennetta erittelevät kuvat ja kuvaukset ovat 1720-luvun puolivälistä. Kalmin ja Chydeniuksen esitykset ovat siis melko varhaisia, joskaan ne eivät tuo juurikaan uutta valaistusta kanoottien historiaan.
Tuohikanoottien kehittymisen perusedellytys oli sopivan puulaadun esiintyminen. Pohjois-Amerikan pohjoisilla alueilla kasvaa koivulaji "Betula papyrifera", josta on mahdollista saada suuria, ehjiä tuohilevyjä, joiden syyt kulkevat vaakasuoraan, mikä tekee levyjen yhteenompelemisen helpommaksi. Lisäksi tuohi on hartsimaista ja sen ansiosta tuoreena elastista, mikä tekee sen muokkaamisen helpoksi. Suomen yleisimmillä koivulajeilla ei näitä ominaisuuksia ole, mikä varmaankin vaikeutti Kalmin ja Chydeniuksen askartelua kanoottien parissa.
Chydeniuksen vakava suhtautuminen tuohiveneeseen on ymmärrettävää, kun se nähdään osana laajempaa vesiliikenteen kehittämiseen tähtäävää ohjelmaa, jota hän kehitti veljensä Samuelin kanssa. Chydeniukset näkivät kunnollisten liikenneväylien aikaansaamisen olevan perusedellytys kaupankäynnin ja elinkeinojen kehitykselle Suomessa. Sisämaa oli lähes kokonaan kehittymätöntä syrjäseutua, josta Pohjanmaa muodosti poikkeuksen juuri liikenteellisen erikoislaatunsa takia. Helppokulkuiset joet ulottivat tervakaupan vaikutusalueen alueille, joilla ei muuten olisi ollut kehittymisen edellytyksiä.
Tunturihopeatäplä

Tunturihopeatäplä ("Boloria napaea") on täpläperhosten heimoon kuuluva pienehkö päiväperhonen. Laji esiintyy holarktisella alueella. Tunturihopeatäplästä on kuvattu useita alalajeja, joista monia on toisinaan kuvattu myös itsenäisinä lajeina.
Levinneisyys.
Tunturihopeatäplä esiintyy Euraasian pohjoisosissa Skandien vuoristossa ja paikoitellen tundra-alueilla. Etelämpänä sitä tavataan Keski- ja Etelä-Euroopan vuoristoissa (Pyreneet, Alpit, Apenniinit, Karpaatit, Balkanin vuoristot), Kaukasuksella, Keski Aasian vuoristoissa, Altailla ja Amurin alueella. Pohjois-Amerikassa laji esiintyy Alaskassa, Kanadan luoteisosissa ja Wyomingissa. Suomessa tunturihopeatäplä esiintyy vain pohjoisimmassa Lapissa Enontekiön korkeimmilla tuntureilla ja Utsjoen pohjoisosassa.
Koko ja ulkonäkö.
Tunturihopeatäplän etusiiven pituus on yleensä 16–23 mm. Suomessa on mitattu siipien kärkiväliksi 32–42 mm. Naaraat ovat koiraita kookkaampia. Tunturihopeatäplän siipien kirjauksissa on runsaasti muuntelua esiintymisalueen eri osissa.
Elinympäristö.
Tunturihopeatäplän elinympäristöä ovat tunturialueiden paljakoiden ja koivuvyöhykkeen yläosien kuivat niityt sekä alempana kostea tai soinen maasto. Etelän vuoristoalueilla lajia tavataan puurajan yläpuolella tai lähellä olevilla niityillä, Alpeilla lähes 3 000 metrin korkeuteen asti, Pyreneillä 1 700 metrin yläpuolella.
Lentoaika ja elintavat.
Tunturihopeatäplän lentoaika on alalajista riippuen levinneisyysalueen eri osissa ja eri korkeuksilla kesäkuun lopulta elokuuhun yhtenä sukupolvena. Suomessa lentoaika on yleensä heinäkuussa. Tunturihopeatäplä talvehtii toukkana kaksi kertaa ja se koteloituu maahan tai kivien pinnalle.
Ravintokasvi.
Toukan ravintokasveja ovat orvokit ("Viola"), esimerkiksi lapinorvokki ("Viola biflora") ja "Viola calcarata", nurmitatar ("Polygonum viviparum") ja "Polygonum bistortoides".
Tucker – mies ja unelma

Tucker – mies ja unelma ("Tucker: The Man and His Dream") on Francis Ford Coppolan ohjaama elokuva innovatiivisesta autosuunnittelija Preston Tuckerista. Vuonna 1988 ensi-iltansa saanut tosipohjainen yhdysvaltalaiselokuva kuvaa luovuutta ja intoa puhkuvaa Tuckeria kehittelemässä uutta autoa, joka sisältää uudenaikaisia ja mullistavia ominaisuuksia. Hankkeen rahoittaja odottaa suuria voittoja, ja suuri yleisö malttamattomana ”ihmeautoa”. Oikeudenkäynti kuitenkin heittää varjonsa suuryhtiöistä piittaamattoman toimijan tielle.
Arvioita.
"Video-oppaassa" vuodelta 1994 Asko Alanen pitää "Tuckeria" häikäisevän tyylikkäänä ja mukaansatempaavana ja antaa sille neljä tähteä viidestä, mikä vastaa sanallista arviota ”erinomainen”. Helena Ylänen näkee "Helsingin Sanomien" ensi-ilta-arviossa elokuvan nerokkaan Coppolan täydellisen alkuperäisenä tuotoksena, joka kertoo paitsi Tuckerin myös Coppolan omaa tarinaa suuren ja konservatiivisen teollisuudenalan toisinajattelijana.
Jalkapallon naisten SM-sarjakausi 2002

Jalkapallon naisten SM-sarjakausi 2002 pelattiin 10 joukkueen kaksinkertaisena sarjana. Alkusarjan jälkeen neljä parasta joukkuetta pelasivat kaksinkertaisen ylemmän loppusarjan ja kuusi viimeistä yksinkertaisen alemman loppusarjan, joissa alkusarjan tulokset otettiin mukaan. Mestaruuden voitti FC United. Viimeiseksi sijoittunut Pallo-Iirot putosi suoraan Ykköseen ja toiseksi viimeinen joukkue FC Sport karsi SM-sarjapaikasta Ykkösen KMF:n kanssa. KMF nousi SM-sarjaan.
Kaudeksi 2002 sarjaan nousi HJK:n juniorit. Kauden 2001 jälkeen Porrassalmen Urheilijat -62 ja FC Puistola luopuivat sarjapaikasta. Tilalle nostettiin FC Sport ja Atlantis Ladies.
SM-nousukarsinta.
KMF nousi SM-sarjaan yhteismaalein 3–2
Katja Krohn

Katja Mirjami Maria Krohn (s. 1. marraskuuta 1966 Helsinki) on suomalainen teatteriohjaaja ja näytelmäkirjailija.
Ura.
Krohn toimi Teatteri Pienen Suomen johtajana vuosina 2000–2001 ja teatterin fuusion jälkeen Helsingin kaupunginteatterin lastenteatterivastaavana. Vuosina 2004–2009 Krohn toimi ohjaajantyön lehtorina Teatterikorkeakoulussa.
Krohn on ohjannut näytelmiä muun muassa Helsingin kaupunginteatteriin, Tampereen Työväen Teatteriin, Kuopion kaupunginteatteriin sekä Jyväskylän kaupunginteatteriin. Krohnin näytelmiä on esitetty lukuisissa suomalaisissa laitosteattereissa. Näytelmillä "Iso paha susi" ja "Sotta Pyttynen" hän nousi eniten esitettyjen suomalaisten nykykirjailijoiden joukkoon. "Iso paha susi" on käännetty viroksi, ruotsiksi, venäjäksi ja saksaksi. Krohnin vuonna 1998 Nina Salliselle kirjoittamaa monologia "Kuningas Lear" esitettiin pitkään Yhdysvalloissa. Krohn on tehnyt yhteistyötä Sinikka ja Tiina Nopolan kanssa. Vuonna 2007 Krohn toimi Finlandia Junior -valintalautakunnan puheenjohtajana.
Krohn aloitti teatteriharrastuksensa Helsingin Kellariteatterissa ja toimi myöhemmin Aurinkoteatterissa. Hän valmistui teatteritaiteen maisteriksi Teatterikorkeakoulusta 1998. Krohnin sisaria ovat Suomen elokuvasäätiön toimitusjohtaja Irina Krohn ja Helsingin kaupunginvaltuuston puheenjohtaja Minerva Krohn.
Teokset.
Omat näytelmät.
Krohn on ohjannut seuraavien näytelmiensä kantaesitykset:
Farthen Dûrin taistelu

Farthen Dûrin taistelu käytiin Christopher Paolinin menestysromaanissa Eragon Farthen Dûr -nimisen vuoren kraatterissa, missä sijaitsi kääpiöiden suurkaupunki Tronjheim, jonka Galbatorixia palvelevat urgalit yrittivät vallata.
Taistelu ja sen taustat.
Galbatorix sai tietää Vardenien pitävän tukikohtaansa Tronjheimissa, kääpiöiden mahtavassa kaupungissa Beor-vuorilla sijaitsevan Farthen Dûr-vuoren kraatterissa, ja lähetti kokoamansa urgali-armeijan tuhoamaan heidät ja heitä suojelevat kääpiöt. Kääpiöt ja vardenit saivat kuitenkin vihiä näistä ja he valmistautuivat puolustukseen. Kääpiöiden tunneleita pitkin etenevät urgalit johdatettiin tunneleita pitkin pois Tronjheimista ja nämä tulivat suoraan vardeneiden ja kääpiöiden asemiin päästen kuitenkin mahtavalla ylivoimalla voitolle,vaikka kärsivätkin valtavat tappiot. Urgaleita johtanut varjo Durza murtautui tunneleiden kautta Tronjheimiin kohdaten siellä Eragonin, johon Vardenit pettäneet Kaksoset olivat hänet huijanneet, pitkässä kaksintaistelussa. Kaksintaistelun ratkaisi haltiaprinsessa Arya tuhoamalla Isidar Mithrimin, kääpiöiden tähtisafiirin, jolloin Erago pääsi pistämään Zar'rocin Durzan sydämeen tuhoten hänet ja vapauttaen urgalit Durzan magiasta. Durzan kuoltua taistelu kääntyi vardenien ja kääpiöiden voitoksi, kun urgalien heimot kääntyivät toisiaan vastaan, ja Eragonia juhlittiin sankarina.
Bill Lienhard

William Barner ”Bill” Lienhard (14. tammikuuta 1930 Slaton, Texas – 8. helmikuuta 2022 Lawrence, Kansas) oli yhdysvaltalainen koripalloilija ja olympiavoittaja.
Lienhard kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Lienhard pelasi viidessä ottelussa tehden yhteensä 18 pistettä.
Lienhard lopetti koripallouransa kilpailullisessa mielessä jo 24-vuotiaana. Myöhemmin hänestä tuli varsin menestynyt pankkiiri Kansasin seudulla.
Bob Kenney

Robert Earl ”Bob” Kenney (23. kesäkuuta 1931 Arkansas City, Kansas – 27. lokakuuta 2014 Scottsdale, Arizona) oli yhdysvaltalainen koripalloilija ja olympiavoittaja.
Kenney kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Kenney pelasi seitsemässä ottelussa tehden yhteensä 74 pistettä. Kenney voitti kultaa myös vuoden 1955 Pan-Amerikan kisoista.
Dean Kelley

Melvin Dean Kelley (23. syyskuuta 1931 Monmouth, Kansas – 13. tammikuuta 1996 Morton, Illinois) oli yhdysvaltalainen koripalloilija ja olympiavoittaja.
Kelley kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Kelley pelasi kuudessa ottelussa tehden yhteensä neljä pistettä. Hän voitti kultaa myös vuoden 1955 Pan-Amerikan kisoista. Kelleyn veli Allen Kelley voitti koripallon olympiakultaa Roomassa 1960.
John Keller

John Frederick Keller (10. marraskuuta 1928 Page City, Kansas – 6. lokakuuta 2000 Great Bend, Kansas) oli yhdysvaltalainen koripalloilija ja olympiavoittaja.
Keller kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Keller pelasi kahdessa ottelussa tehden yhteensä kolme pistettä.
Charlie Hoag

Charles ”Charlie” Monroe Hoag (19. heinäkuuta 1931 Tulsa, Oklahoma – 8. maaliskuuta 2012 Kansas City, Missouri) oli yhdysvaltalainen koripalloilija, amerikkalaisen jalkapallon pelaaja ja olympiavoittaja.
Hoag pelasi Kansasin yliopistossa koripalloa ja amerikkalaista jalkapalloa 1950–1953. Phog Allenin valmentamassa Kansas Jayhawksin koripallojoukkueessa Hoag pelasi 1950–1951 ja 1951–1952. Jälkimmäisellä kaudella Jayhawks voitti NCAA:n Big Seven Conferencen mestaruuden. Hoag oli yksi seitsemästä Jayhawks-pelaajasta Yhdysvaltain maajoukkueessa, kun se voitti kultaa Helsingin kesäolympialaisissa 1952. Hoag pelasi seitsemässä ottelussa tehden yhteensä 20 pistettä.
Amerikkalaisessa jalkapallossa Hoag valittiin 1950 ja 1952 NCAA:n konferenssin tähdistökentällisen halfbackiksi. Hän oli Jayhawksin kapteeni 1952. Helsingin olympiaturnauksen jälkeen hänen oli tarkoitus aloittaa uusi kausi amerikkalaisessa jalkapallossa, mutta paha polvivamma lopetti hänen urheilu-uransa kokonaan. Cleveland Browns varasi hänet kuitenkin NFL:ään .
Hoag kuoli maaliskuussa 2012.
Wayne Glasgow

Victor Wayne Glasgow (17. tammikuuta 1926 Dacome, Oklahoma – 31. joulukuuta 2000 Bartlesville, Oklahoma) oli yhdysvaltalainen koripalloilija ja olympiavoittaja.
Glasgow kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Glasgow pelasi kuudessa ottelussa tehden yhteensä 27 pistettä.
Aukkoteoria

Aukkoteoria () oli Otto von Bismarckin poliittinen teoria, jolla hän perusteli vallan keskittämisen itselleen Preussin perustuslakikiistan puhjettua. 
Vuonna 1862 Preussin maapäivät kieltäytyivät antamasta varoja sotaväen uudistukseen, jota kuningas (tuleva Saksan keisari) Vilhelm I ajoi. Kuningas nimitti tällöin, sotaministeri von Roonin kehotuksesta, pääministerikseen Bismarckin, joka toimi Pariisissa diplomaattina. Reformia kannattanut Bismarck esitti, että Preussin perustuslaissa oli aukko ("Lücke"), koska se ei ottanut huomioon tilannetta, jossa parlamentti ja kuningas eivät pääsisi yksimielisyyteen budjetista. Bismarckin näkemyksen mukaan päätäntävalta kuului tällaisessa tilanteessa kuninkaalle eikä maapäiville. Tähän vedoten Bismarck katsoi, että hänen täytyisi kruunun edusmiehenä ottaa johto käsiinsä ja varmistaa, ettei Preussin valtioelämä pysähtyisi täysin. Käytännössä kyseessä oli vallankaappaus. Kuninkaan suostumuksella Bismarck hallitsi Preussia seuraavat neljä vuotta ilman budjettia ja muun muassa toteutti armeijan kaavaillun modernisoinnin.
Bismarckin diktatuuri päättyi vuonna 1866 sen jälkeen, kun Preussi oli noussut Saksan johtavaksi valtioksi voitettuaan Preussin–Itävallan sodan. Kansallissankariksi korotettu Bismarck sai houkuteltua kansallisliberaalit puolelleen, ja maapäivät hyväksyivät taannehtivasti edellisten vuosien rahankäytön (niin sanottu "Indemnitätsgesetz"). Vastavuoroisesti Bismarck tunnusti parlamentin ylimmäksi budjettivallan käyttäjäksi. Laki päätti perustuslakikiistan.
Marcus Freiberger

Marcus Ross ”Marc” Freiberger (27. marraskuuta 1928 Amarillo, Texas – 29. kesäkuuta 2005 Winston-Salem, Pohjois-Carolina) oli yhdysvaltalainen koripalloilija ja olympiavoittaja.
Freiberger kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Frieberger pelasi seitsemässä ottelussa tehden yhteensä 44 pistettä.
Ron Bontemps

Ronald Yngve ”Ron” Bontemps (11. elokuuta 1926 Taylorville, Illinois – 13. toukokuuta 2017 Peoria, Illinois) oli yhdysvaltalainen koripalloilija ja olympiavoittaja.
Bontemps ei pelannut koskaan ammattilaisena. Hän kuului Yhdysvaltain maajoukkueeseen sen voittaessa kultaa Helsingin kesäolympialaisissa 1952. Bontemps pelasi kaikissa kahdeksassa ottelussa tehden yhteensä 60 pistettä.
Silbannacus

Mar. Silbannacus (240-luku?) oli mahdollisesti roomalainen vallananastaja keisari Philippus Arabsin aikana. Hänestä tiedetään vain yhden Lorrainesta löytyneen "Antoninianuksen" perusteella, ja hänen koko nimensä, aikaisempi elämä, ura ja asema ovat täysin hämärän peitossa. Löydetyn kolikon etupuolella on Silbannacuksen kuva ja teksti ("Imperator Mar. Silbannacus Augustus"). Kääntöpuolella kuvataan Mercurius-jumala käsissään Victoria (voitto) ja caduceus. Ympärillä lukee .
Nimi Silbannacus viittaa kelttiläiseen alkuperään. On esitetty, että hän oli alkujaan germaaneista koostuvien auxilia-yksiköiden komentaja Ylä-Germaniassa, ja kapinoi Philippusta vastaan, kun germaanit olivat toistuvasti hyökänneet provinssin kaupunkeihin. Kapina saattoi päättyä keisari Deciuksen aikana, sillä Eutropius kertoo Galliassa olleesta sisällissodasta, jonka Decius kukisti. Tämä on kuitenkin vain spekulaatiota, sillä ei ole löytynyt mitään todisteita, jotka tukisivat tätä teoriaa. Varmaa saattaa olla vain se, että Silbannacuksella oli jonkinlaisia yhteyksiä Galliaan, sillä Mercurius oli siellä merkittävässä asemassa.
Pythagoraan kultaiset säkeet

Pythagoraan kultaiset säkeet () on muinaiskreikkalainen kokoelma moraalisia kehotuksia. Kokoelma koostuu 71 heksametrisäkeestä, jotka on perinteisesti pantu Pythagoraan nimiin.
Säkeiden todellinen alkuperä on tuntematon, ja tutkijat ovat erimielisiä niiden ajoituksesta. Vaikuttaa siltä, että säkeet on saatettu tuntea jo 200-luvulla eaa., mutta niiden olemassaolo sellaisena kuin ne nykyään tunnetaan voidaan vahvistaa vasta 400-luvulle jaa. 
”Kultaiset säkeet” olivat myöhäisantiikin aikana hyvin suosittuja, ja ne levisivät laajalle. Niitä myös lainattiin usein. Uusplatonilaiset käyttivät säkeitä osana moraalisten opetustensa johdantoa, ja säkeitä koskien on säilynyt useita uusplatonilaisia kommentaareja, kenties tunnetuimpana Hierokles Aleksandrialaisen kommentaari. Säkeiden maine säilyi läpi keskiajan renessanssiin asti, ja myöhemmin niitä on hyödynnetty muun muassa teosofiassa.
Millions

Millions on vuonna 2004 valmistunut brittiläinen elokuva. Elokuvan on ohjannut Danny Boyle ja sen pääosissa esiintyvät Alexander Etel, Lewis McGibbon ja James Nesbitt.
Elokuva voitti Britanniassa useita eri palkintoja. Se tuotti 11,8 miljoonaa dollaria.
Juoni.
Elokuva kertoo 7-vuotiaasta Damianista, joka muuttaa perheensä kanssa toiselle paikkakunnalle heidän äitinsä kuoltua. Damian rakentaa talon lähellä olevan junaradan viereen pahvilaatikoista majan, johon eräänä päivänä lentää ohi menevästä junasta rahaa täynnä oleva kassi. Damian haluaisi lahjoittaa kaikki rahat hyväntekeväisyyteen, kun taas hänen veljensä Anthony haluaa käyttää rahat itseensä.
Elokuvan edetessä Anthony yrittää estää Damiania tuhlaamasta rahoja hyväntekeväisyyteen. Anthony muun muassa ostaa itselleen luokkalaisistaan kootun "henkivartijakaaren". Damian taas ostaa kaupasta lintuja vapauttaakseen ne.
Tuotanto.
Vuonna 2014 haastattelussa, Boyle kertoi, jos hän ja Cottrell Boynce olisivat olleet itsevarmempia, he olisivat tehneet elokuvan musikaalina, jossa hahmot olisivat laulaneet ja tanssineet. Boylea kiinnosti saada Noel Gallagher kirjoittamaan alkuperäiset laulut elokuvalle.
Amandus Heinrich Christian Zietz

Amandus Heinrich Christian Zietz (1840–1921) oli tanskalainen, Australiassa vaikuttanut eläintieteilijä.
Zietz työskenteli useita vuosia preparaattorina Kielin museossa. Hän muutti Australiaan vuonna 1873 tai 1874, yhdessä vaimonsa ja poikansa Robertin kanssa. Zeitz toimi Etelä-Australian Valtionkirjaston (Public Library, Museum &amp; Art Gallery S.A) apulaisjohtajana.
Zietz julkaisi, yhdessä E. C. Stirlingin kanssa, teoksen Etelä-Australiasta löydetystä lintufossiilista: "Genyornis newtoni, a fossil struthious bird from Lake Callabonna, South Australia : description of the bones of the leg and foot" (1896). Zietz tutki etenkin kaloja ja nimesi muutamia uusia kalalajeja.
Sponsianus

Sponsianus (240-luku?) saattoi olla roomalainen vallananastaja keisari Philippus Arabsin aikana. Hänestä ei tiedetä paljoa, mutta hänen uskotaan olleen sotilaskomentaja, joka kruunasi itsensä keisariksi Rooman valtakuntaan kuuluneessa, mutta Roomasta nähden kaukaisessa Dacian provinssissa, joka sijaitsi pääosin nykyisen Romanian alueella. Arkeologisten tutkimusten mukaan Dacia oli piiritetty ja erillään muusta valtakunnasta noin vuoden 260 tienoilla. Tuolloin Roomaa vaivasivat pandemian lisäksi useat sisällissodat ja imperiumin raja-alueet olivat jatkuvien hyökkäysten kohteena.
Sponsianuksen kuvalla ja nimellä varustettuja kolikoita on löydetty yhteensä neljä kappaletta, kaikki Romaniasta vuonna 1713. Historiallisten epätarkkuuksien vuoksi niitä alettiin 1800-luvun puolivälissä pitää väärennöksinä, kunnes professori Paul N. Pearsonin johtama työryhmä todisti niiden aitouden vuonna 2022. 
Sponsianuksen uskotaan nousseen valtaan kaaoksen keskellä ja toimineen keisarina, kunnes järjestys palautettiin ja provinssi evakuoitiin vuosien 271–275 välillä. Toimivan talouden luomiseksi provinssissa todennäköisesti lyötiin omia kolikoita. Tämä voisi selittää, miksi Sponsianuksen kolikot eivät muistuta muita roomalaisia kolikoita.
Jalkapallon naisten SM-sarjakausi 2000

Jalkapallon naisten SM-sarjakausi 2000 pelattiin 10 joukkueen yksinkertaisena alkusarjana, jonka jälkeen kuusi parasta joukkuetta pelasivat kolminkertaisen ylemmän loppusarjan, jossa alkusarjan tulokset otettiin huomioon. Mestaruuden voitti HJK.
Alkusarjan neljä viimeistä joukkuetta pelasivat kaksinkertaisen alemman loppusarjan, johon tulivat mukaan Ykkösen kevätkauden voittajat etelä- ja pohjoislohkosta. Alemman loppusarjan kolme parasta selvisivät SM-sarjaan. Sijoille 4–5 sijoittuneet joukkueet karsivat yhdestä SM-sarjapaikasta Ykkösen syyskauden etelä- ja pohjoislohkojen voittajien kanssa yksinkertaisessa sarjassa.
Alkusarja.
Porrassalmen Urheilijat -62 ja Tampereen Ilves pelasivat uusintaottelun ylempään loppusarjaan pääsystä, jonka Ilves voitti 7–1.
Jalkapallon naisten SM-sarjakausi 2001

Jalkapallon naisten SM-sarjakausi 2001 pelattiin 10 joukkueen yksinkertaisena alkusarjana, jonka jälkeen kuusi parasta joukkuetta pelasivat kolminkertaisen ylemmän loppusarjan, jossa alkusarjan tulokset otettiin huomioon. Mestaruuden voitti HJK.
Alkusarjan neljä viimeistä joukkuetta pelasivat kaksinkertaisen alemman loppusarjan yhdessä Ykkösen lohkojen kevätkauden parhaiden joukkueiden kanssa. Sarjaan tulivat Ykkösestä mukaan lohkojen voittajat FC Honka, HJK:n juniorit ja NiceFutis sekä etelälohkon toiseksi sijoittunut FC Kontu. Alemman loppusarjan kolme parasta selvisivät SM-sarjaan ja neljänneksi sijoittunut karsi yhdestä SM-sarjapaikasta Ykkösen kolmen lohkon syyskauden voittajien kanssa.
Kaudeksi 2001 sarjaan nousi Pallo-Iirot. Kauden 2000 jälkeen AC Vantaa ja Turun Pyrkivä luopuivat sarjapaikasta ja tilalle nostettiin Tuusulan Palloseura ja Sporting Club Raisio.